b'\n_START_ARTICLE_\nAkvitanijos kunigaik\xc5\xa1tyst\xc4\x97\n_START_SECTION_\nRaida\n_START_PARAGRAPH_\nIki kunigaik\xc5\xa1tyst\xc4\x97s \xc4\xafsik\xc5\xabrimo jos teritorijas vald\xc4\x97 Akvitanijos karalyst\xc4\x97\xc2\xa0\xe2\x80\x93 daugiau ar ma\xc5\xbeiau nuo Frank\xc5\xb3 valstyb\xc4\x97s priklausoma valda, kurioje paskutinius am\xc5\xbeius vald\xc4\x97 Karoling\xc5\xb3 dinastijos atstovai. 835\xc2\xa0m. nuo jos atskilusioje Puatu grafyst\xc4\x97je grafu tapo Ranulfas I. 852\xc2\xa0m. jis paskelbtas pirmuoju Akvitanijos kunigaik\xc5\xa1\xc4\x8diu. Tai buvo nominalus titulas, kurio tur\xc4\x97tojas netur\xc4\x97jo nei \xc5\xbeemi\xc5\xb3, nei sostin\xc4\x97s. \xc5\xa0\xc4\xaf titul\xc4\x85 paprastai gaudavo galingiausias regiono grafas._NEWLINE_Akvitanijos kunigaik\xc5\xa1\xc4\x8dio titul\xc4\x85 u\xc5\xbetvirtino Ranulfas II. Mirus karaliui Karoliui Storajam, Ranulfas palaik\xc4\x97 karaliaus Gvido kandidat\xc5\xabr\xc4\x85, o 888 m. pats pasiskelb\xc4\x97 Akvitanijos karaliumi. Ta\xc4\x8diau jo palikuonys v\xc4\x97liau titulavosi tik kunigaik\xc5\xa1\xc4\x8diais._NEWLINE_893 m. gretimos Overn\xc4\x97s grafyst\xc4\x97s grafas Gijomas I u\xc5\xbe\xc4\x97m\xc4\x97 Puatu ir tapo Akvitanijos kunigaik\xc5\xa1\xc4\x8diu. \xc5\xa0\xc4\xaf titul\xc4\x85 jo palikuonys i\xc5\xa1laik\xc4\x97 iki 927 m., kol buv\xc4\x99s Puatu grafas Ebalas neper\xc4\x97m\xc4\x97 Puatu ir Overn\xc4\x97s grafys\xc4\x8di\xc5\xb3, o kartu ir Akvitanijos. Ebalas jau vald\xc4\x97 ir Limuzen\xc4\x85 bei Beri. Ebalo stipr\xc4\x97jimas nedav\xc4\x97 ramyb\xc4\x97s tuometiniam karaliui Rudolfui, kuri 932 m. Akvitanijos kunigaik\xc5\xa1\xc4\x8dio titul\xc4\x85 perdav\xc4\x97 Tul\xc5\xabzos grafams (Ruergams)._NEWLINE_Tik 962 m. Giljomas III susigr\xc4\x85\xc5\xbeino titul\xc4\x85 \xc4\xaf Ranulfid\xc5\xb3 rankas, o jo palikuonims pavyko j\xc4\xaf i\xc5\xa1laikyti Puatu graf\xc5\xb3 rankose. Giljomas IV prad\xc4\x97jo atvir\xc4\x85 kar\xc4\x85 su Vakar\xc5\xb3 Frank\xc5\xb3 karaliumi Hiugu Kapetu, o Giljomas V u\xc5\xbetikrino kunigaik\xc5\xa1tystei taik\xc4\x85 ir klest\xc4\x97jim\xc4\x85, prad\xc4\x97jo didelio masto statybas. Per vedybas jis \xc4\xafgijo ir Gaskon\xc4\x97s kunigaik\xc5\xa1tyst\xc4\x99. Ranulfidai buvo de facto nepriklausomi nuo Vakar\xc5\xb3 frank\xc5\xb3 karalyst\xc4\x97s \xc5\xa1iaur\xc4\x97je, o j\xc5\xb3 interesai labiau koncentravosi ties pietin\xc4\x97mis kaimyn\xc4\x97mis Ispanijoje._NEWLINE_1137 m. mirus Puatu grafui Giljomui X, neliko vyri\xc5\xa1kos lyties \xc4\xafp\xc4\x97dinio. Sost\xc4\x85 paveld\xc4\x97jo jo dukra Eleonora. Jos paveld\xc4\x97tos valdos vir\xc5\xa1ijo tuometinio Pranc\xc5\xabzijos karaliaus kontroliuojamas teritorijas. Netrukus Eleonora buvo i\xc5\xa1tekinta u\xc5\xbe Liudviko VII, Pranc\xc5\xabzijos karaliaus. 1152 m. jis su ja i\xc5\xa1siskyr\xc4\x97, ir tais pa\xc4\x8diais metais Eleonora i\xc5\xa1tek\xc4\x97jo u\xc5\xbe kito galingo feodalo - An\xc5\xbeu grafo Henriko, kuris netrukus tapo Anglijos karaliumi. Tai pavert\xc4\x97 Akvitanij\xc4\x85 Anglijos karalyst\xc4\x97s valda, d\xc4\x97l ko negal\xc4\x97jo sutikti Pranc\xc5\xabzija. D\xc4\x97l to gerokai v\xc4\x97liau, 1337 m., prasid\xc4\x97jo \xc5\xa0imtametis karas._NEWLINE_Anglijos valdoma Akvitanija pama\xc5\xbeu trauk\xc4\x97si, jos atskiras grafystes palaipsniui u\xc5\xbeimant Pranc\xc5\xabzijos karaliams. Nuo XIII a. Akvitanija daugiausia koncentravosi Gaskon\xc4\x97s regione, ir buvo prad\xc4\x97ta vadinti i\xc5\xa1kraipytu pavadinimu Gijen\xc4\x97 (pranc. Guyenne, i\xc5\xa1 Akvitanijos pavadinimo Aguyenne). J\xc4\x85, be Gaskon\xc4\x97s, sudar\xc4\x97 Perigoras, Limuzenas, Ruer\xc5\xbeas ir kitos feodalin\xc4\x97s sritys. Pranc\xc5\xabzijos karaliai formaliai neatsisak\xc4\x97 Akvitanijos: nuo XIV a. vidurio Akvitanijos kunigaik\xc5\xa1\xc4\x8dio titul\xc4\x85 jie kelis kartus suteik\xc4\x97 Dofin\xc4\x97s srities lordams._NEWLINE_1453 m. Anglijai pralaim\xc4\x97jus \xc5\xa0imtamet\xc4\xaf kar\xc4\x85, Akvitanijos kunigaik\xc5\xa1tyst\xc4\x97 galutinai panaikinta ir prijungta prie Pranc\xc5\xabzijos kar\xc5\xabnos.'